Kansanedustajan mukaan alkoholin etämyynnissä virkamiehet ovat kävelleet päättäjien ja lakien yli.

Kokoomuksen kansanedustaja Jaana Pelkonen kirjoittaa Verkkouutisten blogikirjoituksessaan alkoholilakia koskevasta eduskunnan perustuslakivaliokunnan lausunnosta. Hänen mukaansa se paljastaa ”melko karuja” asioita virkamiesten mahdollisuuksista etämyyntiasiassa ”kävellä poliittisten päättäjien ja jopa lakien yli avoimesti ja kenenkään siihen puuttumatta”.

– Suomessa on vuosien ajan kiusattu ja vainottu etämyyjiä ja näiden asiakkaita ilman, että toiminnalle on ollut oikeaa laillista perustetta, Jaana Pelkonen syyttää.

Hänen mukaansa ”Suomen viranomaisten viestintä eurooppalaisten verkkokauppojen suuntaan on aiheuttanut sen, että moni niistä on varmuuden vuoksi lopettanut Suomeen toimittamisen kokonaan, raskaiden oikeusprosessien pelossa”.

– Tavaroiden vapaa liikkuvuus on EU:n sisämarkkinoiden perusvapaus, jonka rikkominen ja rikkomiseen kannustaminen on räikeä väärinkäytös.

Pelkosen mukaan päävastuussa lienevät sosiaali- ja terveysministeriön virkamiehet ”jotka ovat dokumentoidusti kehittäneet, ylläpitäneet ja levittäneet niin sanotusti vaihtoehtoista totuutta etämyynnin laillisesta statuksesta”.

Jaana Pelkosen mukaan sosiaali- ja terveysministeriön nykyinen hallitusneuvos Ismo Tuominen ”kertoo asioista toisin kuin ne ovat oikeasti tapahtuneet”.

– Etämyyntitulkintojen vaiheista on olemassa yksityiskohtainen dokumentaatio, joka asettaa STM:n virkamiesten toiminnan tässä asiassa kyseenalaiseen valoon. Ministeri Annika Saarikon pitäisikin nyt asioiden selvittyä ottaa alaistensa virkamiesten ja Valviran toiminta tiukkaan tarkasteluun ja tehdä tarvittavat johtopäätökset, kansanedustaja kehottaa.